Soldat alvorlig skadet etter granatulykke
Ulykken skjedde under en øvelse med skarpe granater på skytefeltet i leiren onsdag ettermiddag. Politiet sa tidligere i dag at ulykken skjedde da soldaten mistet sjokkgranaten da han skulle kaste den på skytefeltet. - Vi vet ikke helt nøyaktig hva som har skjedd. Men det jobber vi med å finne ut av nå, sier politiadvokat Henning Klauseie i Hedmark politidistrikt til VG Nett. Etter at medsoldater og offiserer hadde stabilisert kadetten, ble han hentet av ambulanse og kjørt til sykehuset på Elverum. - Han var ved bevissthet da han ble hentet av ambulanse, sier kommunikasjonssjef Marianne Øiahals i Hæren til VG Nett.- Han vil bli fløyet videre til Ullevål sykehus for videre behandling, opplyser politiet. Som i alle ulykker med personskader i Forsvaret, er det lokalt politi som skal stå for etterforskningen. I ettermiddag avhørte de vitnene til ulykken. - Vi vet foreløpig ikke om det skyldes en brukerfeil eller om det var noe galt med granaten. Det jobber vi nå med å få brakt på det rene, sier Klauseie. Leiren Terningmoen i Elverum huser Heimevernsstaben, Opplandske Heimevernsdistrikt 05, Gardeskolen, en avdeling av Krigsskolen og Hæren våpenskole. Militærleieren har et stort skyte- og øvingsområde som brukes jevnlig av flere avdelinger i Forsvaret, blant annet Telemark bataljon og de andre hurtigreaksjonsstyrkene i Hæren Politiet fikk melding om ulykken klokken 13.52.
En kadett fra Krigsskolen har skader i begge lårene etter en ulykke med en granat i Terningmoen militærleir.